**Grozījumu Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Tiesību akta mērķis ir:1. Veikt izmaiņas kārtībā, kādā no vienotās veselības nozares elektroniskās informācijas sistēmas (turpmāk – e-veselības sistēma) Valsts ieņēmumu dienesta Elektroniskās deklarēšanas sistēmai (turpmāk – VID EDS) tiek nodota informācija par darbnespējas lapām, t.i., tiek noteikts, ka papildu informācijai par slēgtajām un anulētajām lapām tiek nodota arī informācija par atvērtajām darbnespējas lapām.
2. Pagarināt termiņu, no kura (no 2023. gada 1. janvāra) pacienta datiem e-veselības sistēmā varēs piekļūt tikai izmantojot kvalificētus personas elektroniskās identifikācijas līdzekļus.
3. Papildināt pārejoša darbnespējas cēloņa “slima bērna kopšana” nosaukumu ar darbnespējas lapas izrakstīšanu bērnam, ja nepieciešama izolācija karantīnas laikā.
4. Noteikt Veselības inspekcijai tiesības e-veselības sistēmā anulēt darbnespējas lapu.
5. Termina “mākslīgā apaugļošana” vietā lietot terminu “medicīniskā apaugļošana”.
6. Nodrošināt iespēju veikt atzīmi Dzimumšūnu reģistrā par donora materiāla izmantošanas medicīniskajai apaugļošanai apturēšanu uz laiku, ja notiek izmeklēšana par nevēlamu blakni grūtniecības rezultātā.
 |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekta nepieciešamības pamatojums ir ārējs uzdevums: 1. Plāna “Uzņēmējdarbības vides pilnveidošanas pasākumu plāns 2019.-2022.gadam” (apstiprināts ar Ministru kabineta 2019. gada 22. maija rīkojumu Nr.247) pasākuma Nr. 4.10. “Veikti EDS uzlabojumi, kas ļauj darba devējam pārliecināties par darbnespējas lapām” rezultatīvais rādītājs ir: “No E-veselības sistēmas uz VID EDS[[1]](#footnote-1) tiek nodota informācija par darbiniekam atvērtu darbnespējas lapu”, un tā izpildes termiņš ir 2021. gada 1. janvāris.
2. Deklarācijas par Artura Krišjāņa Kariņa vadītā Ministru kabineta iecerēto darbību 145. uzdevums ir: “Nodrošināsim vienotās veselības nozares elektroniskās informācijas sistēmas attīstību un lietojamību, kā arī palielināsim piedāvāto e-veselības pakalpojumu klāstu”.
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekta mērķis ir veikt grozījumus Ministru kabineta 2014. gada 11. marta noteikumos Nr. 134 “Noteikumi par vienoto veselības nozares elektronisko informācijas sistēmu” (turpmāk – MK noteikumi Nr. 134), lai noteiktu tiesisko regulējumu jaunām e-veselības sistēmas funkcionalitātēm atbilstoši anotācijas I sadaļas 1. punktā noteiktajiem uzstādījumiem.1. Par atvērto darbnespējas lapu pieejamību darba devējiem VID EDS. Saskaņā ar MK noteikumu Nr. 134 33.1 punktu, darba devējiem Valsts ieņēmumu dienesta informācijas sistēmā šobrīd ir iespējams piekļūt **noslēgtajām un anulētajām** darbinieku darbnespējas lapām, kuras e-veselības sistēma vienu reizi diennaktī nodod VID EDS. Savukārt saskaņā ar plāna “Uzņēmējdarbības vides pilnveidošanas pasākumu plāns 2019.-2022.gadam” pasākumu Nr. 4.10. “Veikti EDS uzlabojumi, kas ļauj darba devējam pārliecināties par darbnespējas lapām” no 2021. gada 1. janvāra darba devējiem VID EDS jābūt pieejamai informācijai arī par darbiniekam atvērtu darbnespējas lapu. Lai to nodrošinātu, ir nepieciešams veikt izmaiņas MK noteikumos Nr. 134, kā arī pilnveidot datu apmaiņas risinājumu. Pamatojoties uz iepriekš minēto, lai VID EDS ne retāk kā vienu reizi diennaktī tiktu aktualizēta informācija par darbiniekam izsniegtajām darbnespējas lapām (gan atvērtajām, gan noslēgtajām, gan anulētajām), projekta 1.3.apakšpunkts izsaka MK noteikumu Nr. 134 33.1punktu jaunā redakcijā un papildina to ar 33.13. apakšpunktu, kas paredz, ka e-veselības sistēma ne retāk kā vienu reizi diennaktī nodod VID EDS informāciju par atvērtajām, slēgtajām un anulētajām darbnespējas lapām. Projekta 2. punkts paredz, ka ne retāk kā vienu reizi diennaktī aktualizētā informācija par atvērtajām, noslēgtajām un anulētajām darbnespējas lapām darba devējiem VID EDS būs pieejama no 2021. gada 1. aprīļa. Atsevišķi jānorāda, ka saskaņā ar 2001. gada 3. aprīļa Ministru kabineta noteikumu Nr. 152 “Darbnespējas lapu izsniegšanas un anulēšanas kārtība” 20. punktu, ja tehnisku iemeslu dēļ darbnespējas lapu veselības informācijas sistēmā nav iespējams reģistrēt darbnespējas perioda pirmajā dienā, par kuru izsniegta darbnespējas lapa, to reģistrē ne vēlāk kā piecu darbdienu laikā. Ja darbnespējas lapas reģistrēšanas datums veselības informācijas sistēmā nesakrīt ar darbnespējas perioda pirmo dienu, par kuru izsniegta darbnespējas lapa, pamatojumu veselības informācijas sistēmā norāda attiecīgajā darbnespējas lapas ievades formas sadaļā.Darbnespējas lapu, kas atvērtas pēc darba nespējas sākuma, skaits pēdējos divos gados ir šāds:* 2018.g. – 127 973 (21% no kopējā skaita);
* 2019.g. – 130 635 (21% no kopējā skaita).

Darbnespējas lapu izsniegšanas aizkavēšanās iemesli ir dažādi. Lai arī aptuveni viena piektdaļa darbnespējas lapu tiek izsniegtas pēc darbnespējas sākuma, lielākā daļa tiek atvērtas savlaicīgi, tāpēc atvērto darbnespējas lapu nodošana VID EDS, lielākajā daļā gadījumu nodrošinās darba devēju savlaicīgu informētību par darbinieka darbnespēju. Lai mērķtiecīgi samazinātu ar novēlošanos atvērto darbnespējas lapu proporciju, ārstniecības iestādes atkārtoti tiks informētas par nepieciešamību sakārtot iekšējos darbnespējas lapu izrakstīšanas procesus, lai nodrošinātu darbnespējas lapu savlaicīgu atvēršanu. Iespējas saīsināt termiņu darbnespējas lapu izrakstīšanai ar atpakaļejošu datumu tiks vērtētas pēc COVID-19 pandēmijas beigām, jo viens no iemesliem darbnespējas lapu aizkavētai izrakstīšanai ir karantīna. Sakarā ar lielo darba apjomu COVID-19 kontaktpersonu apzināšanā, informāciju par personām, kurām SPKC noteicis karantīnu, ārstniecības personas var saņemt ar novēlošanos. Tādā gadījumā darbnespējas lapa tiek atvērta ar to datumu, no kura cilvēks atradās pašizolācijā.2. Par izpildes termiņu maiņu.Saskaņā ar MK noteikumu Nr. 134 13., 41. un 42. punktu e-veselības sistēmas lietotāji ārstniecības iestādēs un aptiekās līdz 2021. gada 31. decembrim e-veselības sistēmas datiem varēs piekļūt autentificējoties sistēmā, izmantojot kādu no valsts pārvaldes pakalpojumu portāla [www.latvija.lv](http://www.latvija.lv) piedāvātajiem autentifikācijas veidiem vai ārstniecības iestādes vai aptiekas (aptiekas filiāles) informācijas sistēmas autentifikācijas līdzekli, bet no 2022. gada 1. janvāra tikai izmantojot kvalificētus personas elektroniskās identifikācijas līdzekļus. Līdzīga kārtība noteikta arī pacientiem. MK noteikumu Nr. 134 31. un 43. punkts nosaka, ka pacients e-veselības sistēmas datiem piekļūst autentificējoties sistēmā, izmantojot kādu no valsts pārvaldes pakalpojumu portāls [www.latvija.lv](http://www.latvija.lv) piedāvātajiem autentifikācijas veidiem, bet no 2022. gada 1. janvāra tikai izmantojot kvalificētus personas elektroniskās identifikācijas līdzekļus. Latvijā šobrīd kvalificēti elektroniskās identifikācijas līdzekļi ir eID karte, *eParaksts karte* un *eParaksts karte+, eParaksts*. Saskaņā ar Personu apliecinošo dokumentu likumu eID no 2023. gada 1. janvāra būs obligāts personu apliecinošs dokuments Latvijas pilsonim vai nepilsonim, kurš sasniedzis 15 gadu vecumu[[2]](#footnote-2). Ņemot vērā, ka lielākā daļa iedzīvotāju piekļuvei e-veselībai izmanto banku identifikācijas līdzekļus un pāreja uz kvalificētu personas elektroniskās identifikācijas līdzekļu izmantošanu daļai iedzīvotāju varētu apgrūtināt piekļuvi e-veselībai, termiņu, no kura e-veselības sistēmai iespējams piekļūt izmantojot tikai kvalificētus personas elektroniskās identifikācijas līdzekļus, būtu racionāli saskaņot ar obligāto termiņu, no kura eID karte būs kā obligāts personu apliecinošs dokuments iedzīvotājiem, attiecīgi veicot grozījumus MK noteikumu Nr. 134 41., 42. un 43. punktā (projekta 1.5., 1.6., 1.7. apakšpunkts).3. Par darbnespējas lapas izrakstīšanu bērnam, ja nepieciešama izolācija karantīnas laikā.Ar Ministru kabineta 2020. gada 4. jūnija noteikumiem Nr. 353 “Grozījumi Ministru kabineta 2001. gada 3. aprīļa noteikumos Nr. 152 “Darbnespējas lapu izsniegšanas un anulēšanas kārtība”” stājās spēkā izmaiņas, 7.2 punkts paredz, ka vecākiem, ja izolācija karantīnas laikā nepieciešama bērnam vecumā līdz 14 gadiem, no pirmās darbnespējas dienas izsniedz darbnespējas lapu B. Tomēr e-veselības sistēmā nav paredzēta atbilstoša pārejoša darbnespējas cēloņa norāde. Tāpēc MK noteikumu Nr. 134 4. pielikuma “Darbnespējas lapa” 11.7. apakšpunktā iekļautajam pārejošas darbnespējas cēlonim “slima bērna kopšana” nepieciešams precizēt nosaukumu, papildinot to šādā redakcijā “slima bērna kopšana vai bērna izolācija karantīnas laikā” (projekta 1.9. apakšpunkts). Tāpat arī MK noteikumu Nr. 134 4. pielikums tiek papildināts ar diviem jauniem pārejošas darbnespējas cēloņiem “smagi slima bērna kopšana ar konsilija lēmumu” un “bērna ar kaulu lūzumiem kopšana” (stājas spēkā 2021. gada 1. janvārī), kas izriet no likumā Par maternitātes un slimības apdrošināšanu un MK noteikumos Nr. 152 ietvertām normām (projekta 1.10. apakšpunkts).4. Veselības inspekcijas piekļuves tiesības.Noteikumu projekts (projekta 1.4. apakšpunkts un 3.punkts) papildina MK noteikumu 33.5 apakšpunktu ar otro teikumu, paredzot tiesības Veselības inspekcijai no 2021.gada 1.janvāra anulēt e-veselības sistēmā darbnespējas lapas noteiktos gadījumos jeb saskaņā ar normatīvo aktu regulējumu par darbnespējas lapu izsniegšanas un anulēšanas kārtību. Atbilstoši MK noteikumu Nr. 152 2020. gada 4. jūnija grozījumiem, noteikumu 12.3. apakšpunkts paredz, ka Veselības inspekcija nepamatoti izsniegtu darbnespējas lapu, par kuru ir Veselības inspekcijas atzinums par darbnespējas lapas nepamatotu izsniegšanu, taču ir apturēta tās ārstniecības iestādes, kurā izsniegta nepamatotā darbnespējas lapa, darbība vai tā izslēgta no ārstniecības iestāžu reģistra, varēs anulēt ar 2021. gada 1. janvāri.5. Termina “mākslīgā apaugļošana” aizstāšana ar terminu “medicīniskā apaugļošana”.Atbilstoši LR normatīvajiem aktiem izveidotās Ārstniecībā izmantojamo medicīnisko tehnoloģiju datu bāzes 17. sadaļas “Dzemdniecības un ginekoloģijas medicīniskie pakalpojumi un medicīniskās apaugļošanas pakalpojumi” apakšsadaļai, termina “mākslīgā apaugļošana” vietā tiek lietots termins “medicīniskā apaugļošana”. Arī līgumos, kas tiek noslēgti starp NVD un ārstniecības iestādēm, tiek lietots termins “medicīniskā apaugļošana”. Papildus tam cilvēkiem, kuriem šādā veidā radīts bērns, jēdziens “mākslīgā apaugļošana” var būt aizskarošs.Tāpēc projekts aizstāj MK noteikumu Nr. 134 21. pielikuma 4. punktā un 4.3. apakšpunktā vārdu “mākslīgās” ar vārdu “medicīniskās” (projekta 1.11. apakšpunkts).6. Par iespēju uz laiku apturēt donora materiāla izmantošanu medicīniskajai apaugļošanai.Dzimumšūnu donoru reģistrā šobrīd ir šādi donora materiāla statusa lauki: aktīvs; daļēji bloķēts (donora materiāls izmantots trīs reizes); daļēji bloķēts (no donora materiāla iestājušās trīs grūtniecības); bloķēts neatgriezeniski (dzimuši bērni trijās grūtniecībās); bloķēts neatgriezeniski (pēcnācējs (bērns, auglis) ar iedzimtu anomāliju vai ģenētisku slimību – norāda SSK-10 un ORPHA kodus); bloķēts neatgriezeniski (veselības stāvokļa dēļ). Šobrīd normatīvajos aktos ir paredzēta obligāta izmeklēšana medicīniskās apaugļošanas problēmu gadījumos, kad ir konstatētas nevēlamas blaknes, lai būtu zināms šīs blaknes cēlonis. Un šajā laikā ir pieejamas tikai divas alternatīvas (“aktīvs” vai “bloķēts neatgriezeniski (pēcnācējs (bērns, auglis) ar iedzimtu anomāliju vai ģenētisku slimību – norāda SSK-10 un ORPHA kodus)”), no kurām viena atļauj turpināt izmantot donora materiālu, bet otra uzreiz neatgriezeniski nobloķē šādu iespēju, vēl neuzzinot izmeklēšanas rezultātus. Uz izmeklēšanas laiku ir nepieciešams apturēt donora materiāla izmantošanu un veikt par to atzīmi Dzimumšūnu donoru reģistrā. Lai šo atzīmi varētu veikt, Dzimumšūnu donoru reģistrā ir nepieciešams jauns lauks, lai norādītu vēl vienu donora materiāla statusu – “daļēji bloķēts (apturēts uz izpētes laiku)”, kas pēc rezultātu saņemšanas iegūs vērtību “bloķēts neatgriezeniski (pēcnācējs (bērns, auglis) ar iedzimtu anomāliju vai ģenētisku slimību – norāda SSK-10 un ORPHA kodus)” vai vērtību “Aktīvs” – sniedzot iespēju turpināt izmantot donora materiālu. Pamatojoties uz to, projekts papildina MK noteikumu Nr. 134 21. pielikumu ar 5.7. apakšpunktu (projekta 1.12. apakšpunkts).  |
| 3. | Projekta izstrādē iesaistītās institūcijas un publiskas personas kapitālsabiedrības | Veselības ministrija;Nacionālais veselības dienests;Valsts ieņēmumu dienests. |
| 4. | Cita informācija | Izmaiņas valsts informācijas sistēmās tiks veiktas esošā Valsts ieņēmumu dienesta un Nacionālā veselības dienesta budžeta ietvaros.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskā regulējuma tiešā ietekme ir uz šādām trīs mērķgrupām:1. visiem Latvijas iedzīvotājiem, kuri ir reģistrēti iedzīvotāju reģistrā;
2. ārstniecības iestādēm, ārstniecības personām, aptiekām, farmaceitiem;
3. darba devējiem.
 |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskajam regulējumam ir paredzama pozitīva ietekme uz tautsaimniecību, jo darba devēji ātrāk iegūs informāciju par darbnespējas lapu atvēršanu, slēgšanu vai anulēšanu darbiniekam, lai laicīgi reaģētu uz izmaiņām darbaspēkā. Apgrūtinātāka piekļuve e-veselības sistēmai būs tām personām, kuras nebūs laicīgi iegādājušās līdzekļus kvalificētas paaugstinātas drošības elektroniskās identifikācijas nodrošināšanai un kuras, atbilstoši Personu apliecinošu dokumentu likuma nākotnes versijas (01.01.2021.-31.12.2022.) Pārejas noteikumu 6. un 7. punktam, eID saņemšanu var īstenot līdz 2030. gada 31. decembrim. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts nerada ietekmi uz valsts vai pašvaldību budžetiem. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts tiks ievietots Veselības ministrijas tīmekļa vietnē: www.vm.gov.lv un nodots publiskai apspriedei, atsevišķi uzrunājot apzinātās mērķagrupas. |
| 2. | Sabiedrības līdzdalība projekta izstrādē |  |
| 3. | Sabiedrības līdzdalības rezultāti |  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests, Veselības inspekcija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Veselības ministre I. Viņķele

Vīza: Valsts sekretāre D. Mūrmane-Umbraško

Boltāne 67876154

Laura.Boltane@mk.gov.lv

Zača 67876045

Evija.Zaca@vm.gov.lv

1. Valsts ieņēmuma dienesta Elektroniskās deklarēšanas sistēma. [↑](#footnote-ref-1)
2. Atbilstoši Personu apliecinošu dokumentu likuma nākotnes versijas (01.01.2021.-31.12.2022.) Pārejas noteikumu 6. un 7. punktam, personu apliecinoša dokumenta saņemšanu var īstenot līdz 2030. gada 31. decembrim šādas personas:

kura Iedzīvotāju reģistra likumā noteiktajā kārtībā ir sniegusi ziņas par savu dzīvesvietu ārvalstī;

kura saņem pakalpojumus ilgstošas sociālās aprūpes un sociālās rehabilitācijas institūcijā, kas ir reģistrēta sociālo pakalpojumu sniedzēju reģistrā;

kura ir izstājusies no sociālo pakalpojumu sniedzēju reģistrā reģistrētas ilgstošas sociālās aprūpes un sociālās rehabilitācijas institūcijas, lai saņemtu sociālās aprūpes un sociālās rehabilitācijas pakalpojumus dzīvesvietā;

kura saņem sociālo pakalpojumu sniedzēju reģistrā reģistrētas grupu mājas pakalpojumus;

kurai noteikta I invaliditātes grupa;

kura ir virs darbspējas vecuma;

kurai noteikts politiski represētās personas statuss. [↑](#footnote-ref-2)